b"\n_START_ARTICLE_\nCastell de l'Albi\n_START_SECTION_\nDescripci\xc3\xb3\n_START_PARAGRAPH_\nCastell edificat en un tossal que domina el poble. \xc3\x89s una construcci\xc3\xb3 on hi conviuen b\xc3\xa0sicament elements rom\xc3\xa0nics, g\xc3\xb2tics i renaixentistes. Coincideix, a m\xc3\xa9s, que l'ampliaci\xc3\xb3 es fa en un moment d'imp\xc3\xa0s entre el gust plateresc i el primer barroc. Ens trobem doncs, davant d'un conjunt for\xc3\xa7a singular. L'arquitectura que assol\xc3\xad abans de la guerra de 1640 era comparable a la del castell d'Arbeca. Les aportacions del renaixement seran nom\xc3\xa9s detalls ornamentals._NEWLINE_M\xc3\xa9s que una fortalesa era una construcci\xc3\xb3 senyorial disposada en planta irregular concentrada amb una forma trapezo\xc3\xafdal organitzada al voltant del pati. L'entrada al recinte es feia per un portal adovellat del segle XIV i tot el palau voltava el pati central amb la gran escala descoberta del segle XVI amb unes grans arcades de mig punt, esveltes columnes renaixentistes i grans galeries d'estructura cl\xc3\xa0ssica. Els murs exteriors tenen finestralls de tra\xc3\xa7 senzill ja del segle XVIII. Les ales occidental i meridional estan fetes amb part dels murs perimetrals exteriors, aix\xc3\xb2 s'ha associat a un moment vers el segle XVI quan s'adequa la fortalesa com a resid\xc3\xa8ncia. La planta noble s'hi arribava per una monumental escala, partint del pati central, obra dels Erill- Cardona. Els Cartell\xc3\xa0- Sabastida acabaren d'arrodonir el conjunt en \xc3\xa8poca del neocl\xc3\xa0ssic._NEWLINE_Les estructures m\xc3\xa9s antigues es conserven al pati nord, en destaca una cambra semisoterrada, coberta amb volta de can\xc3\xb3 refor\xc3\xa7ada amb arcs torals de mig punt. Possiblement hauria estat un celler. La torre de planta quadrada \xc3\xa9s tamb\xc3\xa9 un dels elements m\xc3\xa9s antics. Est\xc3\xa0 ubicada a l'extrem est del tur\xc3\xb3 i es recolza en una estructura anterior. Est\xc3\xa0 coberta amb volta apuntada i la porta \xc3\xa9s un arc de mig punt. Tamb\xc3\xa9 hi ha restes d'un mur perimetral datat al segle XIII al costat nord, fet de carreus regulars units amb morter.\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia que tenim del castell \xc3\xa9s del 1166, quan Guillem de Cervera, despr\xc3\xa9s d'haver rebut la propietat sota la potestat Alfons I de Catalunya. El 1168 tornem a tenir-ne not\xc3\xadcies, Guillem de Timor que subinfeud\xc3\xa0 el castell a Ferrer de Llindars i a la seva esposa Ermessenda de la Gu\xc3\xa0rdia. Vers 1178 Alfons I, havent ja caigut el darrer reducte sarra\xc3\xad de Siurana, don\xc3\xa0 el \xc2\xabcastrum de Albio\xc2\xbb a Guillem de Cervera. _NEWLINE__NEWLINE_La senyoria pass\xc3\xa0 per diverses mans; l'any 1336 era de Sibil\xc2\xb7la de Montcada, muller d'Eimeric de Centelles. El 1365-70, el fogatjament del \xc2\xabloch del albi\xc2\xbb tenia 119 focs i era de Ramon Pere. El 1396, la baronia estava en mans de Llu\xc3\xads de Mur. L'any 1444, per matrimoni, la baronia de l'Albi pass\xc3\xa0 a mans dels Cardona a trav\xc3\xa9s d'Hug de Cardona i de Centelles, per passar als Erill (segles XV-XVI), als Cartell\xc3\xa0 (segle XVII), als Ardena-Sabastida, als Rocabruna (segle XVIII) i als Montoliu (segle XIX)._NEWLINE_El 1202 est\xc3\xa0 documentat que es trobava en construcci\xc3\xb3; es basteix entre 1200 i 1400. El 1359 es fa donaci\xc3\xb3 de la baronia de l'Albi i Cervi\xc3\xa0 a Elionor de l'Albi. Aquest castell fou engrandit i modificat a les darreries del segle XV amb unes estructures g\xc3\xb2tiques i sobretot al segle XVI, quan esdev\xc3\xa9 un notable palau renaixentista._NEWLINE_Els llinatges Cardona- Mur i Erill feren de la fortalesa medieval una de les mansions m\xc3\xa9s suntuoses i refinades de Catalunya. Segons les restes arqueol\xc3\xb2giques i la documentaci\xc3\xb3 es pot saber que l'obra rom\xc3\xa0nica es realitz\xc3\xa0 en temps dels Cervera i els Timor; la g\xc3\xb2tica \xc3\xa9s de temps dels barons Ramon-Pere i Mur-Cardona; del renaixement al barroc, foren els Erill-Cartell\xc3\xa0 i Sabastida._NEWLINE_Tot i que abans ja es trobava en condicions prec\xc3\xa0ries, des de la guerra civil (1936-1939) es troba en ru\xc3\xafnes i nom\xc3\xa9s resten dempeus alguns murs i dos cellers degut a l'expoli que pat\xc3\xad. L'any 1977 el bar\xc3\xb3 de l'albi, Carles de Montoliu i Carrasco, f\xc3\xa9u donaci\xc3\xb3 a l'Ajuntament del Castell dels seus avantpassats."